b"\n_START_ARTICLE_\nAnn Rutherford\n_START_PARAGRAPH_\nTherese Ann Rutherford (2. marraskuuta 1917 Vancouver, Kanada \xe2\x88\x92 11. kes\xc3\xa4kuuta 2012 Beverly Hills, Yhdysvallat) oli kanadalaissyntyinen, Yhdysvaltain kansalaisuuden saanut n\xc3\xa4yttelij\xc3\xa4. H\xc3\xa4nell\xc3\xa4 on oma t\xc3\xa4htens\xc3\xa4 Hollywood Walk of Famella._NEWLINE_Rutherford teki elokuvadebyyttins\xc3\xa4 vuonna 1935 ja esiintyi vuosina 1935\xe2\x80\x931937 kaikkiaan kahdeksassatoista elokuvassa. H\xc3\xa4n tuli tunnetuksi Mickey Rooneyn esitt\xc3\xa4m\xc3\xa4n Andy Hardyn tytt\xc3\xb6yst\xc3\xa4v\xc3\xa4n\xc3\xa4, Polly Benedictin\xc3\xa4. H\xc3\xa4n esitti roolia kahdessatoista elokuvassa, joista viimeinen on vuodelta 1942. H\xc3\xa4nell\xc3\xa4 oli sivuosa my\xc3\xb6s legendaarisessa elokuvassa Tuulen viem\xc3\xa4\xc3\xa4 vuonna 1939, jossa h\xc3\xa4n esitti Carreen O'Haraa. _NEWLINE_Rutherfordin muita elokuvia 1940-luvulta ovat muiden muassa Vaarallisia vaimoja kiertueella (1942) ja Hurjimus (1947). H\xc3\xa4n esiintyi vuosina 1949\xe2\x80\x931950 radiossa Blondie-hahmona, jota aiemmin oli esitt\xc3\xa4nyt Penny Singleton. H\xc3\xa4nen esiintymistahtinsa harveni 1950-luvulta alkaen, ja 1960-luvulla esiintymiset olivat jo varsin satunnaisia. _NEWLINE_Rutherfordille kaavailtiin alun perin Rose Calvertin osaa elokuvassa Titanic, mutta h\xc3\xa4n p\xc3\xa4\xc3\xa4tti luopua roolista Gloria Stuartin hyv\xc3\xa4ksi. H\xc3\xa4n n\xc3\xa4ytt\xc3\xa4ytyi ihailijoilleen ja jakoi nimikirjoituksia viel\xc3\xa4 2000-luvulla. H\xc3\xa4n oli kahdesti naimisissa._NEWLINE_Rutherford kuoli kotonaan Beverly Hillsiss\xc3\xa4 11. kes\xc3\xa4kuuta 2012. H\xc3\xa4n oli kuollessaan 94-vuotias."